**Bosanskohercegovački vaterpolski savez** (bošnj.: *Vaterpolo savez Bosne i Hercegovine*, srp.: *Ватерполо савез Босне и Херцеговине*) osnovan je 15. lipnja 2013. udruživanjem pojedinačnih saveza Federacije BiH i Republike Srpske u jedinstven savez. Osnivačka skupština održana je u hotelu Zenit u Neumu, a za predsjednika je izabran Ivan Lakić.  Tako su stvoreni preduvjeti za traženje članstva u LEN-u i FINA-i, razvoj klubova i formiranje reprezentacije.

Bosna i Hercegovina država je okružena vaterpolskim velesilama (Hrvatskom, Srbijom i Crnom Gorom). Međutim, sama nema izraženu vaterpolsku tradiciju niti je davala igrače u jugoslavensku reprezentaciju. Jedini gradovi koji imaju vaterpolske bazene su Sarajevo i Banja Luka. Entitetski savezi osnovani su 2009. godine.   Pod okriljem saveza Republike Srpske registrirana su samo tri kluba, sva tri iz Banje Luke: Banja Luka, Fortuna i Student.  U Sarajevu djeluje pet klubova: Sarajevo, Bosna, Vidra, Mladost i Forma.  Na morskoj obali postoji Vaterpolski klub Jadran Neum koji se natječe u južnoj skupini druge hrvatske vaterpolske lige. Glede popularizacije vaterpola u BiH u Sarajevu su više puta organizirani mali međunarodni turniri.  Na četirima takvim turnirima nastupali su jaki klubovi iz susjedstva. U Banja Luci su u ožujku 2013. prijateljsku utakmicu odigrali srbijanski klubovi Crvena zvezda i Partizan.  Do osnivačke skupštine bosanskohercegovačkog vaterpolskog saveza najzad je došlo 15. lipnja iste godine.

Godine 2014. održani su prvi službeni kup i prvenstvo BiH u vaterpolu. Naslov pobjednika kupa osvojio je neumski Jadran, a državnog prvaka VK Banja Luka. Dana 10. svibnja 2016. Srbija je u završnom šestom kolu kvalifikacija Svjetske lige u ishodovno nevažnoj utakmici odigrala 10:10 s Crnom Gorom, pa izgubila na peterce 5:3, u Banjoj Luci gdje je bila domaćin iako taj grad formalno ne pripada Srbiji nego BiH.

Klubovi u europskim natjecanjima
--------------------------------

Sezona Lige prvaka u vaterpolu 2019./20. prva je imala u kvalifikacijama bosanskohercegovačkog predstavnika. VK Banja Luka izgubio je svih pet utakmica, ostvarivši razliku u pogocima 8:58 (-150).

* Banja Luka-Barcelona 2:29
* Banja Luka-Sintez Kazanj 1:39
* Banja Luka-Pays D'aix Natation 2:38
* Banja Luka-Steaua Bukurešt 1:31
* Banja Luka-Enka Istanbul 2:21

* VK Banja Luka: Stefan Milovanović, Dalibor Amidžić, Nemanja Babić, Srđan Jolić, Stanko Đukić, Stefan Sobić, Ognjen Praštalo, Nikolaj Milić, Vladan Dmitrašinović, Srđan Stevandić, Stefan Simić, Draško Vujković, Đorđe Ubović

Strijelci osam pogodaka su bili Draško Vujković (5), Dalibor Amidžić (2) i Srđan Stevandić (1).

Izvori
------

1. ↑  www.klix.ba, "Održana osnivačka skupština VS BiH, Ivan Lakić izabran za predsjednika", objavljeno 15. lipnja 2013. pristupljeno 16. lipnja 2013.
2. ↑  www.vaterpolosrpske.org Arhivirano 2013-07-17 na Wayback Machine-u, "Vaterpolo savez"
3. ↑  www.dance.hr, "Osnovan vaterpolo savez Federacije BiH", objavljeno 7. srpnja 2009. pristupljeno 17. lipnja 2013.
4. ↑  www.vaterpolosrpske.org Arhivirano 2013-12-07 na Wayback Machine-u, "Klubovi"
5. ↑  gksarajevo.ba[*mrtav link*], "Vaterpolo liga KS"
6. ↑  www.klix.ba, "U Sarajevu otvoren Četvrti međunarodni vaterpolo turnir", objavljeno 21. rujna 2012. pristupljeno 16. lipnja 2013.
7. ↑  www.vesti-online.com, "Vaterpolisti Zvezde pobedili Partizan u Banja Luci", objavljeno 13. ožujka 2013. pristupljeno 16. lipnja 2013.
8. ↑  www.b92.net, "Poraz Srbije od Crne Gore u Banjaluci", objavljeno i pristupljeno 10. svibnja 2016.
9. ↑  www.microplustiming.com Arhivirano 2018-09-15 na Wayback Machine-u, LEN, pristupljeno 6. rujna 2019.

Vanjske poveznice
-----------------

* Službena stranica Arhivirano 2013-12-01 na Wayback Machine-u